អតិថិជន​ក្រុមហ៊ុន GFX តវ៉ា​ស្នើ​សុំ​ដោះស្រាយ​ក្រៅ​ប្រព័ន្ធ​តុលាការ​លើ​ប្រាក់​បាត់បង់​ជាង​៤លាន​ដុល្លារ
លោក ប៉ិច ពិសី នាយក​ប្រតិបត្តិ​នៃ​អង្គការ​តម្លាភាព​កម្ពុជា ធ្លាប់​បាន​ជំរុញ​ឲ្យ​ដោះស្រាយ​ជម្លោះ​នេះ ប្រកប​ដោយ​ភាពយុត្តិធម៌ និង​អាច​ទទួល​យក​ពី​គ្រប់​ភាគី ដើម្បី​ធានា​បរិយាកាស​ល្អ​ក្នុង​វិស័យ​ទីផ្សារ​មូលបត្រ​កម្ពុជា។
ភ្នំពេញ — អតិថិជនរបស់ក្រុមហ៊ុន GFX (GOLDFX Investment) កាលពីព្រឹកថ្ងៃពុធ បានតវ៉ានៅខាងមុខគណៈកម្មការមូលបត្រកម្ពុជា ដោយស្នើសុំដោះស្រាយក្រៅប្រព័ន្ធតុលាការ ខណៈពួកគេអះអាងថា ពួកគេបានឯកភាពទាមទារ៧០%នៃប្រាក់វិនិយោគ។ បើតាមញត្តិរបស់ពួកគេជាជនរងគ្រោះចំនួន២៨៤នាក់ បានឲ្យដឹងថា ទំហំទឹកប្រាក់វិនិយោគសរុបដែលពួកគេបាត់បង់ មានប្រមាណ ៤,២ លានដុល្លារអាមេរិក។ ពួកគេ គឺជាជនរងគ្រោះ ដែលមិនទាន់ព្រមទទួលយកសំណង៣០% ដែលក្រុមហ៊ុនផ្តល់ឲ្យកាលពីកន្លងទៅ។ រហូតមកដល់ពេលនេះ គេមិនទាន់ដឹងនៅឡើយទេថា តើអតិថិជនប៉ុន្មាននាក់ហើយដែលបានយល់ព្រមទទួលយកប្រាក់៣០% នោះរួចហើយ។ ញត្តិរបស់ជនរងគ្រោះបញ្ជាក់ថា៖ «...យើងខ្ញុំទាំងអស់គ្នាបានបន្ទន់ឥរិយាបថជាបន្តបន្ទាប់ ដើម្បីបញ្ចប់រឿងក្រៅប្រព័ន្ធតុលាការ ដោយស្នើឲ្យមានសំណងត្រឹមតែ៧០%នៃប្រាក់ដើមសរុបផ្អែកតាមកិច្ចព្រមព្រៀង»។ នៅក្នុងការតវ៉ានោះ ពួកគេមិនចង់បង្ហាញឈ្មោះឲ្យសាធារណជនស្គាល់នោះទេ ដោយហេតុថា ពួកគេខ្លះជាមន្រ្តីរាជការ។ នៅក្នុងការផ្សាយផ្ទាល់តាមហ្វេសប៊ុកអំពីការតវ៉ានោះ អតិថិជនម្នាក់និយាយថា៖ «ហើយយើងឃើញហើយជនរងគ្រោះ គឺអត់មានចង់ឈ្នះ ចង់ចាញ់អីទេ។ គាត់បន្ទន់អស់ហើយ គឺសុំតែ៧០%។ ហើយសួរថាយើងដាក់១០០ ហើយសុំ៧០% ខុសអស់?» ចំណែកអតិថិជនម្នាក់ទៀតលើកឡើងថា៖ «យើងនៅតែមានជំនឿលើថ្នាក់ដឹកនាំក្រុមហ៊ុនទាំងអស់ នៅតែមានជំនឿការអធ្រាស្រ័យរបស់ថ្នាក់ដឹកនាំក្រុមហ៊ុន ដើម្បីចេញមកជួយដោះស្រាយការផ្សះផ្សាមួយ ការចរចាមួយរវាងអតិថិជន ជាជនរងគ្រោះទាំងអស់ ដើម្បីរកដំណោះស្រាយ នូវចំណុចកណ្តាលមួយ ឲ្យបានចប់នូវបញ្ហា GFX នេះ នៅពេលខាងមុខ»។ កាលពីថ្ងៃទី២៩ ខែមីនា ឆ្នាំ២០២១ ក្រុមហ៊ុន Gold FX Investment បានសម្រេចផ្អាកដំណើរការ ដោយសំអាងមូលហេតុដោយសារគណៈគ្រប់គ្រងមួយចំនួននៅក្នុងក្រុមហ៊ុន បានកិបកេងប្រវ័ញ្ចប្រាក់របស់ក្រុមហ៊ុន និងប្រាក់របស់អតិថិជនយ៉ាងច្រើន។ បើតាមអតិថិជន ក្រុមហ៊ុន GFX បានបិទទ្វារ រហូតមកដល់ពេលនេះ។ ដូច្នេះហើយទើបពួកគេ បានស្នើសុំគណៈកម្មការមូលបត្រកម្ពុជាឲ្យជួយរកដំណោះស្រាយ និងរៀបចំការជួបចរចាសម្របសម្រួលគ្នា។ ហើយបើមិនជាសះទេ គួរប្តឹងទៅតុលាការ។ កាលពីកន្លងទៅ ក្រុមហ៊ុន GFX បានលើកឡើងថា ក្រុមហ៊ុន ជាក្រុមហ៊ុនឯកជនទទួលខុសត្រូវមានកម្រិតស្របច្បាប់ និងជាភ្នាក់ងារឈ្មួញជើងសារឧបករណ៍និស្សន្ទ ដែលទទួលបានអាជ្ញាបណ្ណស្របច្បាប់ពីគណៈកម្មការមូលបត្រកម្ពុជា។ ក្រុមហ៊ុនបានកំណត់កាលបរិច្ឆេទបិទបញ្ចប់ធ្វើដំណោះស្រាយសាច់ប្រាក់សំណង៣០%ដល់អតិថិជនទាំងអស់ កាលពីថ្ងៃទី២៦ ខែតុលា ឆ្នាំ២០២១។ ក្រុមហ៊ុនបញ្ជាក់ថា៖ «ការបិទបញ្ចប់ដំណោះស្រាយសាច់ប្រាក់នេះ ដើម្បីបន្តជំរុញឲ្យបានឆាប់រហ័សបន្ថែមទៀតក្នុងនីតិវិធីនៃបណ្តឹងដែលមានស្រាប់តាមច្បាប់ក្នុងគោលបំណងទាមទារប្រាក់ដែលបានបាត់បង់មកវិញ និងចាប់ជនបង្កជាជនបរទេស បក្ខពួកជនបរទេសដទៃទៀតមកផ្តន្ទាទោសតាមនីតិវិធីច្បាប់ជាធរមាន»។ ក្រុមហ៊ុនបញ្ជាក់ថា អតិថិជន និងក្រុមហ៊ុន ជាជនរងគ្រោះដូចគ្នា។ បើតាមហ្វេសប៊ុកដែលបង្កើតឡើងដោយជនរងគ្រោះ ពួកគេលើកឡើងថា អតិថិជនជាង១ពាន់នាក់ បានបាត់បង់ទឹកប្រាក់សរុបប្រមាណជាង២០លានដុល្លារអាមេរិក ដែលរហូតមកដល់ពេលនេះ មានរយៈពេល៨ខែរួចមកហើយ។ វីអូអេ មិនអាចសុំការឆ្លើយតបពីលោក ឈាង គ្រីស្តុហ្វ តំណាងក្រុមហ៊ុន GFX និងលោក ប៊ុន គីរីរិទ្ធ ដែលឈ្មោះរបស់លោក ត្រូវបានចុះបញ្ជីជាប្រធានក្រុមហ៊ុន GFX អមជាមួយអ្នកស្រី កែ សួនសុភី ជានាយកក្រុមហ៊ុនដែរ។ អ្នកស្រី កែ សួនសុភី ជាកូនស្រីរបស់លោក កែ គឹមយ៉ាន ប្រធានអាជ្ញាធរជាតិប្រយុទ្ធប្រឆាំងគ្រឿងញៀន និងជាអតីតមេបញ្ជាកងយោធពលខេមរភូមិន្ទ។ អ្នកស្រីជាភរិយារបស់លោក ស សុខា ដែលជាកូនប្រុសរបស់លោក ស ខេង រដ្ឋមន្រ្តីក្រសួងមហាផ្ទៃ។ វីអូអេ មិនអាចទាក់ទាក់អ្នកស្រី កែ សួនសុភី ដើម្បីស្នើសុំអត្ថាធិប្បាយបានទេនៅថ្ងៃពុធនេះ។ វីអូអេ ក៏មិនទាន់អាចសុំការឆ្លើយតបពីលោក ស៊ូ សុជាតិ អគ្គនាយកនៃគណៈកម្មការមូលបត្រកម្ពុជាបាននៅឡើយដែរ។ ក្រោយមានជំនួបជាមួយមន្រ្តីគណៈកម្មការមូលបត្រកម្ពុជា នៅពេលតវ៉ាកាលពីព្រឹកថ្ងៃពុធ អតិថិជនអះអាងថា គណៈកម្មការមូលបត្រកម្ពុជា បានសន្យាថា នឹងជួយពន្លឿនការងារនេះ ហើយនឹងរៀបចំការចរចានៅពេលណាមួយ។ លោក ប៉ិច ពិសី នាយកប្រតិបត្តិនៃអង្គការតម្លាភាពកម្ពុជា ធ្លាប់បានជំរុញឲ្យដោះស្រាយជម្លោះនេះ ប្រកបដោយភាពយុត្តិធម៌ និងអាចទទួលយកពីគ្រប់ភាគី ដើម្បីធានាបរិយាកាសល្អក្នុងវិស័យទីផ្សារមូលបត្រកម្ពុជា៕